Romina Gingașu duce o viață care depășește orice scenariu de film și se scaldă în lux și opulență de dimineață până seara. Acum, românca și Piero Ferrari au luat cina cu nimeni altul decât Donald Trump, în reședința fostului președinte, din Florida. CANCAN.RO are detaliile, în exclusivitate.
La cei 34 de ani ai săi, românca Romina Gingașu duce un trai la care mulți dintre noi nici nu îndrăznim să visăm! În urmă cu 7 ani s-a cuplat cu fiul celebrului Enzo Ferrari, iar de atunci drumul vieții sale s-a schimbat în totalitate. Cu o avere estimată la 8,6 miliarde de dolari, italianul își duce soția pe culmile răsfățului de dimineață până seara. Pe lângă condițiile de lux în care trăiește și se răsfață zi de zi, Romina ia parte și la evenimente absolut spectaculoase, unice în viață, alături de sufletul său pereche, Piero.
De exemplu, recent, Romina și miliardarul de 77 de ani au luat cina cu nimeni altul decât Donald Trump! Românca și soțul său au zburat special până în Statele Unite ale Americii pentru a lua masa cu fostul președinte. Evenimentul a avut loc chiar în reședința omului de stat din Mar-a-Lago, Florida, pe care acesta a cumpărat-o în 1985, pentru 10 milioane de dolari și care, din 2019, i-a devenit și reședința principală.
În prezent, conform Forbes SUA, proprietatea valorează aproximativ 160 de milioane de dolari, adică de 16 ori prețul plătit acum 39 de ani. Complexul de lângă Oceanul Atlantic are peste 120 de camere, 33 de băi și un teren de golf. Locuința, pe care Donald Trump a numit-o și „Casa Albă din Sud”, a găzduit personalități importante, precum fostul premier japonez Shinzo Abe și președintele chinez Xi Jinping. Astăzi iată că pragul acesteia a fost călcat și de românca noastră, la brațul soțului miliardar. Ba mai mult, înainte de cina propriu-zisă, Romina și Piero au făcut și turul locației lui Donald Trump!
Chiar dacă acum se iubește cu unul dintre cei mai faimoși și bogați bărbați de pe glob, Romina nu a uitat deloc de unde a plecat, așa că alege să susțină brand-urile românești oriunde merge la brațul soțului miliardar. Pentru cina alături de fostul președinte al Statelor Unite ale Americii, Romina Gingașu a ales să poarte o ținută din noua colecție ”Seen” a Cristinei Savulescu, pe care a stilizat-o cu un colier cu perle. În timp ce românca a optat pentru non-culori, Piero Ferrari a ales un costum bleumarin.
În fotografii, Romina și Pierro zâmbesc larg, semn că Donald Trump a fost o companie extrem de plăcută, iar cina din reședința acestuia din Florida a fost de bun augur.